**CAP. V MEMBRI AFILIAŢI: DREPTURILE ŞI ÎNDATORIRILE ACESTORA**

**Art. 18**  La Federaţia Română de Scrimă se pot afilia structurile sportive cu personalitate juridică legal constituite şi recunoscute oficial, respectiv cluburile persoane juridice de drept privat, cluburile persoane juridice de drept public şi asociaţiile judeţene de scrimă. În acest sens şi în continuarea textului când se face referire la asociaţiile judeţene de scrimă se înţelege şi asociaţia de scrimă a Municipiului Bucureşti.

**Art. 19**  Asociaţiile sportive fără personalitate juridică se pot afilia la asociaţiile judeţene de scrimă, legal constituite şi afiliate la Federaţia Română de Scrimă.

**Art. 20**  Pentru a putea participa la competiţiile judeţene, cluburile trebuie să se afilieze şi la asociaţia judeţeană de scrimă de pe teritoriul respectiv.

**Art. 21**  La afiliere, cluburile şi asociaţiile judeţene de scrimă trebuie să prezinte o cerere-tip emisă de federaţie, care conţine, sub sancţiunea nulităţii:

1. Denumirea structurii sportive;
2. Sediul – judeţul, localitatea, adresa, telefon, fax;
3. Organele de conducere şi administrare – componenţă nominală;
4. Certificatul de identitate sportivă – numărul şi data emiterii;
5. Culorile clubului de care aparţine secţia;
6. Data, semnătura şi ştampila.

La cerere se ataşează următoarele înscrisuri doveditoare:

1. Actul constitutiv şi statutul autentificate;
2. Copie după actul care atestă obţinerea personalităţii juridice a structurii sportive respective;
3. Copie legalizată după certificatul de identitate sportivă;
4. Dovada sediului;
5. Dovada patrimoniului;

**Art. 22**  Afilierea unităţilor de învăţământ cu program sportiv se face, în afara condiţiilor Art. 21 şi sub condiţia îndeplinirii cumulative a următoarelor cerinţe:

1. Existenţa unui act de dispoziţie privind înfiinţarea persoanei juridice de drept public;
2. Existenţa unui act de dispoziţie care să stabilească, pe lângă activitatea de învăţământ şi activitatea de selecţie, pregătire şi participare la sistemul competiţional sportiv naţional.

**Art. 23**  Cluburile sportive, persoane juridice de drept public vor anexa la cererea de afiliere, în afara celor prezentate la Art. 21 şi următoarele înscrisuri doveditoare:

1. Actul de dispoziţie prin care au fost înfiinţate şi/sau organizate;
2. Actul de dispoziţie prin care se aprobă regulamentul de organizare şi funcţionare.

**Art. 24**  Afilierea la Federaţia Română de Scrimă înseamnă totodată cunoaşterea, însuşirea şi respectarea statutului Federaţiei Române de Scrimă şi a regulamentelor sale.

**Art. 25**  Adunarea Generală este competentă să decidă asupra afilierii membrilor.

**Art. 26**  Comitetul Executiv – numai în cazuri de forţă majoră – poate admite afilierea, cu titlu provizoriu a unui membru, această hotărâre urmând să fie supusă aprobării primei Adunări Generale a federaţiei, care va decide afilierea definitivă.

**Art. 27**  Membrii Federaţie Române de Scrimă sunt: Cluburile sportive cu secţii de scrimă, cluburile sportive de scrimă şi asociaţiile judeţene de scrimă.

**Art. 28** Calitatea de membru se dobândeşte prin efectul afilierii.

**Art. 29**  Calitatea de membru încetează în următoarele situaţii:

* 1. Ca urmare a desfiinţării
  2. Prin excludere

**Art. 30**  Membrii Federaţiei Române de Scrimă au următoarele drepturi:

* 1. Să participe la Adunarea Generală, cu drept de vot, prin reprezentanţii săi legali;
  2. Să fie aleşi sau cooptaţi în organismele federale, prin reprezentanţii săi legali;
  3. Să beneficieze de recompensele oferite de federaţie: premii, diplome, trofee, etc.;
  4. Să participe la competiţiile oficiale şi de verificare organizate în România sub egida Federaţiei Române de Scrimă;
  5. Să prezinte propuneri Comitetului Executiv şi Adunării Generale, să iniţieze proiecte de hotărâri sau să participe la elaborarea hotărârilor, după caz.

**Art. 31**  Membrii federaţiei au drepturi egale.

**Art. 32**  Membrii Federaţiei Române de Scrimă sunt obligaţi:

1. Să respecte statutul, regulamentele, deciziile organelor de conducere şi ale comisiilor şi colegiilor centrale de specialitate ale federaţiei în litera şi spiritul lor;
2. Să permită controlul dispus de federaţie;
3. Să respecte şi să apere imaginea şi prestigiul F.R.S., precum şi ale organelor şi oficialilor acesteia;
4. Să participe la competiţiile internaţionale la care sunt invitaţi cu sportivii şi tehnicienii proprii, sau să transmită corespondenţa la Federaţia Internaţională de Scrimă sau la Confederaţia Europeană de Scrimă numai cu avizul Federaţiei Române de Scrimă sau prin intermediul organismelor federaţiei;
5. Să facă cunoscut federaţiei orice modificare sau schimbare survenită în structura sportivă respectivă, în actul de constituire, în statutul sau în Regulamentul de organizare şi funcţionare, după caz;
6. Să plătească cotizaţiile şi taxele stabilite de adunarea generală pe perioadele şi termenele fixate;